text: Antallet af private børnehaver vokser
  22 februar 2013 kl. 15.17
  Børnehaven Spirehuset i Rødding har løsrevet sig fra Vejen Kommune. Den fortsætter som privat børnehave.
  Det blev fredag fejret ved en reception.
  Forældrene valgte at omdanne børnehaven til en privat institution, da kommunen i 2012 indførte fælles områdeledelser for institutionerne.
  De mener, at Spirehuset som en privat institution i højere grad kan tage udgangspunkt i børnenes behov i stedet for at følge de politiske strømninger på rådhuset.
  Daginstitutionernes Lands-Organisation har opgjort, at antallet af private daginstitutioner er steget fra 43 til 70 i de Syd- og Sønderjyske kommuner fra 2008 til i dag.
  Private institutioner får et kommunalt tilskud pr. barn. De kan selv bestemme størrelsen af forældrebetalingen.
  De indgår ikke i den kommunale pladsanvisning, så de må selv sørge for at tiltrække børnene.
  Spirehuset var i forvejen en selvejende institution, men den havde en driftsoverenskomst med kommunen, der gav kommunen fuld indflydelse..
  Børnehaven Spirehuset har plads til 66 børn. Institutionen har ansat seks pædagoger og to medhjælpere.
  